তথ্যবিবরণী নম্বর : ১২১৫

**উন্নত বাংলাদেশ গড়তে হলে প্রত্যেকটি প্রতিষ্ঠানকে**

**দায়বদ্ধ এবং জবাবদিহিতা নিশ্চিত করতে হবে**

 **--- স্থানীয় সরকার মন্ত্রী**

ঢাকা, ২৩ আশ্বিন (৮ অক্টোবর):

 স্থানীয় সরকার মন্ত্রী মোঃ তাজুল ইসলাম বঙ্গবন্ধুকন্যা প্রধানমন্ত্রী শেখ হাসিনার পথনকশা ২০৪১ সালের মধ্যে উন্নত ও সমৃদ্ধ বাংলাদেশ গড়তে হলে বিভিন্ন প্রতিষ্ঠান শক্তিশালীকরণের ওপর গুরুত্ব আরোপ করে বলেছেন, প্রাতিষ্ঠানিক দক্ষতা, সক্ষমতা এবং শৃঙ্খলা নিশ্চিত হলেই বাংলাদেশ তার কাক্সিক্ষত লক্ষ্যে পৌঁছাতে পারবে। প্রত্যেকটি প্রতিষ্ঠান জনগণের কাছে দায়বদ্ধ থাকলে এবং জবাবদিহিতা নিশ্চিত হলে তবেই জাতির পিতার সোনার বাংলাদেশ প্রতিষ্ঠিত হবে।

 মন্ত্রী আজ স্থানীয় সরকার বিভাগের সভাকক্ষে ঢাকা ওয়াসার ২০২৩-২৪ আর্থিক বছরের ডেট্ সার্ভিস লায়াবিলিটিস বা ডিএসএল চেক হস্তান্তর অনুষ্ঠানে প্রধান অতিথির বক্তব্যে এ কথা বলেন। এতে বিশেষ অতিথি হিসেবে উপস্থিত ছিলেন স্থানীয় সরকার বিভাগের সচিব মুহম্মদ ইবরাহিম, সম্মানিত অতিথি অর্থ মন্ত্রণালয়ের অতিরিক্ত সচিব ড. মোহাম্মদ আলতাফ উল আলম এবং সভাপতিত্ব করেন ঢাকা ওয়াসার ব্যবস্থাপনা পরিচালক প্রকৌশলী তাকসিম এ খান।

 ঢাকা ওয়াসার বিভিন্ন প্রকল্পের জন্য সরকারের কাছ থেকে গৃহীত ঋণ পরিশোধের এ উদাহরণকে প্রতিষ্ঠানটির সক্ষমতার দৃষ্টান্ত হিসাবে তুলে ধরে মন্ত্রী বলেন, আমাদের প্রত্যেকটি প্রতিষ্ঠান স্বনির্ভর হিসেবে গড়ে তোলা গেলে আমাদের জাতীয় উন্নতির লক্ষ্যমাত্রায় পৌঁছানো সহজ হবে।

 মোঃ তাজুল ইসলাম এ সময় ওয়াসার পানির জন্য ভর্তুকির বিরোধিতা করে বলেন, আমাদের আরো অনেক জনকল্যাণমূলক বিষয় এবং প্রকল্প রয়েছে যেখানে ভর্তুকি দেওয়া অধিকতর যুক্তিসঙ্গত কারণ তাতে অনেক মানুষের জীবনমান উন্নত হবে। তারপরও ভর্তুকি যদি দিতেই হয় তা দরিদ্র ও অক্ষম মানুষের পাওয়া উচিত বলে মনে করেন তিনি। মন্ত্রী প্রশ্ন রাখেন রাষ্ট্র কেন ধনী ও সক্ষম মানুষের পানির বিলের অর্থ জোগান দেবে। এ ধরনের মন মানসিকতা আমাদের পরিহার করা উচিত বলেও জানান তিনি।

#

 হেমায়েত/পাশা/সঞ্জীব/জয়নুল/২০২৩/২১১০ঘণ্টা

তথ্যবিবরণী নম্বর : ১২১৪

**ডেঙ্গু প্রতিরোধ ও সচেতনতা বৃদ্ধির জন্য**

**বসতবাড়ি ও নির্মাণাধীন স্থাপনা পরিদর্শন স্থানীয় সরকার মন্ত্রীর**

ঢাকা, ২৩ আশ্বিন (৮ অক্টোবর):

 স্থানীয় সরকার মন্ত্রী মোঃ তাজুল ইসলাম আজ ডেঙ্গু প্রতিরোধে জনসচেতনতা বৃদ্ধির জন্য রাজধানীর ঢাকা উত্তর সিটি কর্পোরেশন এলাকাভুক্ত বাড্ডা ও বারিধারার কয়েকটি বসতবাড়ি ও নির্মাণাধীন স্থাপনা পরিদর্শন করেছেন। মন্ত্রী জনগণকে ডেঙ্গু প্রতিরোধে পরিস্কার পরিচ্ছন্নতায় উদ্বুদ্ধকরণ এবং মশার লার্ভার উৎসস্থল শনাক্তকরণের জন্য মাঠ পর্যায়ের কার্যক্রমকে আরো গতিশীল করার উদ্দেশ্যে এ পরিদর্শন করেন। ঢাকা উত্তর সিটি কর্পোরেশনের মেয়র মোঃ আতিকুল ইসলামসহ সংশ্লিষ্ট এলাকার ওয়ার্ড কমিশনার ও সিটি কর্পোরেশনের কর্মকর্তারা এ সময় স্থানীয় সরকার মন্ত্রীর সঙ্গে ছিলেন। এ সময় আশপাশের জনসাধারণের মাঝে ডেঙ্গু সচেতনতামূলক লিফলেট বিতরণ করা হয়। বাড্ডা ও বারিধারা দুটি এলাকাতেই পরিদর্শন শেষে সাংবাদিকদের সাথে কথা বলেন স্থানীয় সরকার মন্ত্রী।

 মোঃ তাজুল ইসলাম এ সময় সাংবাদিকদের বলেন, ডেঙ্গু রোগের ধারক ও বাহক এডিস মশা মূলত মানুষের বাসা বাড়ি কিংবা নির্মাণাধীন স্থাপনায় জন্ম নেয়। এ মশা নদী, নালা, খাল, বিল, নর্দমার পানিতে জন্ম নেয় না। এ মশা প্রজননের জন্য জমাটবদ্ধ পরিষ্কার পানি প্রয়োজন হয়। ডেঙ্গু মশা প্রতিরোধে সবচেয়ে বড় হাতিয়ার হচ্ছে জনগণকে সাথে নিয়ে সবার সচেতনতা বৃদ্ধি করা।

 এ সময় স্থানীয় সরকার মন্ত্রী মন্ত্রণালয়ের পক্ষ হতে ডেঙ্গু প্রতিরোধে মানুষের সচেতনতা বৃদ্ধিতে মন্ত্রণালয়ের পক্ষ হতে গৃহীত পদক্ষেপের বর্ণনা দিয়ে বলেন, বিভিন্ন টিভি চ্যানেলে টিভিসি প্রচারসহ পত্রপত্রিকায়ও বিজ্ঞপ্তি প্রচার করা হয়েছে। এছাড়া বছরের প্রথম থেকেই আমরা আন্তঃমন্ত্রণালয় সমন্বয় মিটিংসহ পরিস্থিতি পর্যালোচনার জন্য বিভিন্ন সময়ে প্রয়োজনীয় পদক্ষেপ গ্রহণ করেছি। মন্ত্রণালয় থেকে এসব পদক্ষেপ গ্রহণ করার ফলে ঢাকা শহরে ডেঙ্গু রোগীর সংখ্যা ক্রমশ নিম্নমুখী উল্লেখ করে স্থানীয় সরকার মন্ত্রী বলেন, আমাদের আরও মানুষকে সম্পৃক্ত করতে হবে, সচেতনতা আরো বৃদ্ধি করতে হবে।

 মন্ত্রী এ সময় জানুয়ারি মাস থেকে মশার ওষুধ ছিটানোর বিষয়ে বলেন, যখন মশা অথবা লার্ভা নেই তখন ওষুধ ছিটিয়ে কোন লাভ হয় না। যখন থেমে থেমে বৃষ্টিপাতের পরে এডিস মশার প্রজনন ক্ষেত্র তৈরি হওয়ার মতো পরিবেশ সৃষ্টি হয়েছিল তখন থেকেই সিটি কর্পোরেশনগুলো মশার ওষুধ ছিটানো শুরু করে। আবার পরিবেশের ভারসাম্য রক্ষায় চাইলেও আমরা প্রতিদিন মশার ওষুধ দিতে পারি না। বিশ্ব স্বাস্থ্য সংস্থার নির্দেশিকা মোতাবেক প্রতি ২-৩ দিন অন্তর অন্তর মশার ওষুধ দেওয়া যায়।

 এ সময় বাড্ডার একটি নির্মাণাধীন স্থাপনায় এডিস মশার লার্ভা পাওয়া যাওয়ায় ভবনটিকে তিন লাখ টাকা জরিমানা করা হয় এবং অন্য দুটি ভবনের বিরুদ্ধে নিয়মিত মামলা দায়ের করা হয়।

#

 হেমায়েত/পাশা/সঞ্জীব/জয়নুল/২০২৩/১৯৫০ঘণ্টা

তথ্যবিবরণী                                                                                                  নম্বর : ১২১৩

**সংস্কৃতি প্রতিমন্ত্রীর সঙ্গে কসোভোর বিদায়ি রাষ্ট্রদূতের সাক্ষাৎ**

ঢাকা, ২৩ আশ্বিন (৮ অক্টোবর) :

সংস্কৃতি বিষয়ক প্রতিমন্ত্রী কে এম খালিদের সঙ্গে আজ ঢাকায় তাঁর সচিবালয়স্থ কার্যালয়ে বাংলাদেশে নিযুক্ত কসোভো প্রজাতন্ত্রের বিদায়ি রাষ্ট্রদূত Guner Ureya সাক্ষাৎ করেন।

সাক্ষাৎকালে বাংলাদেশ ও কসোভোর মধ্যে সাংস্কৃতিক সহযোগিতা চুক্তি দ্রুত বাস্তবায়নের মাধ্যমে দু’দেশের মধ্যে সাংস্কৃতিক বিনিময় বৃদ্ধির ওপর গুরুত্বারোপ করা হয়।

সংস্কৃতি প্রতিমন্ত্রী বলেন, বাংলাদেশ ও কসোভোর মধ্যে সাংস্কৃতিক সহযোগিতা চুক্তির খসড়া আইন মন্ত্রণালয়ের ভেটিং গ্রহণপূর্বক কসোভো সরকারের মতামতের জন্য গত ২৭ মার্চ, ২০২৩ তারিখে পররাষ্ট্র মন্ত্রণালয়ে পাঠানো হয়। পরবর্তীতে কসোভা সরকার তাদের মতামত অন্তর্ভুক্ত করে চুক্তির খসড়াটি পররাষ্ট্র মন্ত্রণালয়ের মাধ্যমে আমাদের নিকট প্রেরণ করে যা ২০ সেপ্টেম্বর ২০২৩ তারিখে সংস্কৃতি বিষয়ক মন্ত্রণালয় কর্তৃক গৃহীত হয়েছে। তিনি বলেন, খসড়াটিতে কসোভোর পক্ষ থেকে চুক্তির ১২ নং অনুচ্ছেদে সামান্য সংশোধনী আনার প্রস্তাব করা হয়েছে। কে এম খালিদ বলেন, আইন মন্ত্রণালয় থেকে সংশোধনীর বিষয়ে ভেটিং গ্রহণপূর্বক দ্রুত পররাষ্ট্র মন্ত্রণালয়ে পাঠানোর ব্যবস্থা নেয়া হবে। তিনি এসময় মন্ত্রণালয়ের সংশ্লিষ্ট কর্মকর্তাবৃন্দকে দ্রুততম সময়ের মধ্যে প্রক্রিয়াটি সম্পন্ন করে চুক্তিটি স্বাক্ষরের প্রয়োজনীয় ব্যবস্থা গ্রহণের নির্দেশ দেন।

কসোভোর বিদায়ি রাষ্ট্রদূত বাংলাদেশে তাঁর দায়িত্ব পালনকালে প্রয়োজনীয় সহযোগিতার জন্য সংস্কৃতি প্রতিমন্ত্রীকে আন্তরিক ধন্যবাদ জানান। তিনি চুক্তিটি দ্রুত স্বাক্ষরের প্রয়োজনীয় উদ্যোগ গ্রহণের জন্য প্রতিমন্ত্রীর নিকট কৃতজ্ঞতা জ্ঞাপন করেন। তিনি জানান, কসোভোতে বাংলাদেশের কোনো দূতাবাস না থাকায় জার্মানির বার্লিনস্থ বাংলাদেশ দূতাবাসের মাধ্যমে কূটনৈতিক কার্যক্রম চালু রয়েছে। তিনি এসময় প্রতিমন্ত্রীর সুস্বাস্থ্য ও সর্বাঙ্গীন সাফল্য কামনা করেন।

সাক্ষাৎকালে সংস্কৃতি বিষয়ক মন্ত্রণালয়ের যুগ্মসচিব সুব্রত ভৌমিক, প্রতিমন্ত্রীর একান্ত সচিব মোহাম্মদ আলতাফ হোসেন, উপসচিব আয়েশা সিদ্দিকা, ঢাকাস্থ কসোভো দূতাবাসের নির্বাহী সহকারী আখন্দ সুরিদ (Akhand Surid) প্রমুখ উপস্থিত ছিলেন।

#

ফয়সল/পাশা/সঞ্জীব/শামীম/২০২৩/১৮৫৫ঘণ্টা

তথ্যবিবরণী নম্বর : ১২১২

**প্রতিবন্ধিতা বিষয়ে সচেতনতা বাড়াতে হবে**

 **--- সমাজকল্যাণ মন্ত্রী**

ঢাকা, ২৩ আশ্বিন (৮ অক্টোবর):

 সমাজকল্যাণ মন্ত্রী নুরুজ্জামান আহমেদ বলেছেন, প্রতিবন্ধী ব্যক্তিরা দেশের বোঝা নয়, সম্পদ। প্রতিবন্ধিতা বিষয়ে সচেতনতা বাড়াতে হবে।

 মন্ত্রী আজ ঢাকায় জাতীয় প্রতিবন্ধী উন্নয়ন ফাউন্ডেশন মিলনায়তনে ‘বিশ্ব সেরিব্রাল পালসি প্রতিবন্ধী ব্যক্তি দিবস -২০২৩’ এর আলোচনা সভায় প্রধান অতিথির বক্তব্যে এসব কথা বলেন।

 দিবসটির এবারের প্রতিপাদ্য ‘অভিগম্য লাগসই লাখো প্রযুক্তি নিশ্চিত করবে সেরিব্রাল পালসি বৈশিষ্ট্যসম্পন্ন ব্যক্তিদের জীবন চলার গতি।’

 মন্ত্রী বলেন, সরকার সকল ধরনের প্রতিবন্ধিতা শনাক্ত করে নিয়মিত ভাতা প্রদান করছে। প্রতিবন্ধিতার ধরন অনুসারে চিকিৎসা ও পুনর্বাসন করছে।

 বিশেষ অতিথির বক্তব্যে সমাজকল্যাণ প্রতিমন্ত্রী মোঃ আশরাফ আলী খান খসরু বলেন, দেশের আট বিভাগে প্রতিবন্ধী ব্যক্তিদের জন্য সমন্বিত আবাসন তৈরি করা হবে। আগামীর বাংলাদেশে সেরিব্রাল পালসিসহ সকল ধরনের প্রতিবন্ধী ব্যক্তি স্বাচ্ছন্দ্যে বসবাস করবে।

 সমাজকল্যাণ মন্ত্রণালয়ের সচিব মোঃ জাহাঙ্গীর আলমের সভাপতিত্বে আলোচনা অনুষ্ঠানে জাতীয় প্রতিবন্ধী উন্নয়ন ফাউন্ডেশনের ব্যবস্থাপনা পরিচালক মোঃ রুহুল আমিন খান বক্তব্য রাখেন। আলোচনা সভায় সেরিব্রাল পালসি প্রতিবন্ধীদের নিয়ে কাজ করা বিভিন্ন সরকারি বেসরকারি প্রতিষ্ঠান অংশ নেয়।

 পরে মন্ত্রী সেরিব্রাল পালসি প্রতিবন্ধী ব্যক্তিদের হাতে পুরস্কার তুলে দেন।

#

জাকির/পাশা/সঞ্জীব/জয়নুল/২০২৩/১৮২০ঘণ্টা

তথ্যবিবরণী নম্বর : ১২১১

**‘কেউ কোলে করে ক্ষমতায় বসাবে না’ বিএনপির এই উপলব্ধি ভালো**

 **--- তথ্য ও সম্প্রচার মন্ত্রী**

ঢাকা, ২৩ আশ্বিন (৮ অক্টোবর):

 তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি মহাসচিবের বক্তব্যে প্রমাণ হয়, এতোদিন পরে তাদের উপলব্ধি হয়েছে যে, কোলে করে কেউ ক্ষমতায় বসাবে না এবং যারাই নির্বাচনে বাধা দেবে তাদের সবার ক্ষেত্রে ভিসানীতি প্রযোজ্য হবে, সেটিও মির্জা ফখরুল সাহেব বা বিএনপি বুঝতে পেরে কর্মীদেরকে বলেছেন- আন্দোলন করতে হবে। তাদের এই উপলব্ধি ভালো।’

 আজ সচিবালয়ে ১৯৭১ সালের ৫ আগস্ট তৎকালীন পাকিস্তান সরকার প্রকাশিত শ্বেতপত্র ‘হোয়াইট পেপার অন ক্রাইসিস অভ ইস্ট পাকিস্তান’ পুনঃমুদ্রণের মোড়ক উন্মোচন শেষে সাংবাদিকদের প্রশ্নের উত্তরে মন্ত্রী এসব কথা বলেন। শ্বেতপত্রের পুনঃমুদ্রণ সংস্থা চলচ্চিত্র ও প্রকাশনা অধিদপ্তরের মহাপরিচালক স ম গোলাম কিবরিয়া, পরিচালক (প্রশাসন) মোহাম্মদ আলী সরকার, তথ্য অধিদফতরের উপপ্রধান তথ্য অফিসার নাসরিন জাহান লিপি মোড়ক উন্মোচনে অংশ নেন।

 সম্প্রচার মন্ত্রী বলেন, ‘মির্জা ফখরুল সাহেবদের আগের উৎফুল্লভাব এখন আস্তে আস্তে ফ্যাকাশে হয়ে যাচ্ছে। কারণ তারা বুঝতে পারছে যথাসময়ে নির্বাচন অনুষ্ঠিত হয়ে যাবে এবং কেউ তাদেরকে কোলে করে ক্ষমতায় বসাবে না। অনেক রাজনেতিক দল নির্বাচনে অংশগ্রহণ করবে। বিএনপিরও অনেকেই অংশগ্রহণ করবে, তৃণমূল বিএনপিতে তো ইতিমধ্যেই কয়েকজন বিএনপি নেতা যোগদান করেছেন।’

 ‘সুতরাং তাদেরকে অনুরোধ জানাবো নির্বাচনকে বাধাগ্রস্ত করার পথ পরিহার করে নির্বাচনে আসার জন্য, বাস্তবতা বিবর্জিত না হয়ে বাস্তবতা মেনে নিয়ে নির্বাচনের পথে হাঁটার জন্যই তাদের প্রতি অনুরোধ জানাবো’ বলেন ড. হাছান মাহ্‌মুদ ।

 এ সময় মন্ত্রী বলেন, ‘নির্বাচনে কোন দল অংশগ্রহণ করলো সেটির চেয়ে বেশি গুরুত্বপূর্ণ হচ্ছে জনগণ অংশগ্রহণ করলো কি না। সিটি কর্পোরেশন নির্বাচনগুলোতে বিএনপি অংশ নেয়নি কিন্তু ৫০ শতাংশের বেশি মানুষ সেখানে ভোট দিয়েছে এবং নির্বাচন জনগণের কাছে গ্রহণযোগ্য হয়েছে। আগামী নির্বাচনে যদি বিএনপি আসে তাদের আমরা স্বাগত জানাই, আমরা চাই তারা অংশগ্রহণ করুক। কিন্তু না আসলেও জনগণের ব্যাপক অংশগ্রহণ থাকবে। নির্বাচন অবশ্যই গ্রহণযোগ্য হবে।’

 নির্বাচনকালীন সরকারের আকার ছোট করা হবে কি না এ প্রশ্নের জবাবে তথ্য ও সম্প্রচার মন্ত্রী বলেন, ‘দেখুন এটি প্রধানমন্ত্রীর এখতিয়ার। সংবিধান অনুযায়ী নির্বাচনকালীন সরকার ছোট করার কোনো বাধ্যবাধকতা নাই। প্রধানমন্ত্রী যে কোনো সিদ্ধান্তই গ্রহণ করতে পারেন। গত ২০১৮ সালের নির্বাচনের আগে কোনো নির্বাচনকালীন সরকার ছোট করা হয়নি। যে সরকার ছিলো সেই সরকারই দায়িত্ব পালন করেছে।’

 মার্কিন যুক্তরাষ্ট্রের একটি প্রাক-নির্বাচনি পর্যবেক্ষক দল শনিবার দেশে এসেছে, এ নিয়ে প্রশ্নে ড. হাছান মাহ্‌মুদ বলেন, ‘এটি তো ভালো। কারণ বিদেশিদের আগ্রহ আছে। মার্কিন যুক্তরাষ্ট্রের সাথে আমাদের বহুমাত্রিক সম্পর্ক উত্তরোত্তর বৃদ্ধি পাচ্ছে। জঙ্গি এবং সন্ত্রাসবাদ দমনে, আমাদের উন্নয়নে, সব জায়গায় মার্কিন যুক্তরাষ্ট্রের সাথে আমাদের সহযোগিতার সম্পর্ক আছে। তাদের যে প্রতিনিধিদল এসেছে, আমি মনে করি সেটি ভালো।’

 এর আগে পুনঃমুদ্রিত শ্বেতপত্রটির মোড়ক উন্মোচনকালে তথ্য ও সম্প্রচার মন্ত্রী হাছান মাহ্‌মুদ বলেন, ‘১৯৭১ সালে পাকিস্তান সরকার আমাদের মুক্তিযুদ্ধকে ‘ইস্ট পাকিস্তান ক্রাইসিস’ শিরোনামে যে শ্বেতপত্র প্রকাশ করেছিলো সেটি পড়লেই বোঝা যাবে যে, আসলে মুক্তিযুদ্ধে কে নেতৃত্ব দিয়েছে, মুক্তিযুদ্ধ কাকে ঘিরে হয়েছে। এই শ্বেতপত্রের কোনো জায়গায় জিয়াউর রহমানের নাম নাই। অথচ এ দেশে খলনায়কদের নায়ক বানানোর চেষ্টা করা হয়েছে।’

 মন্ত্রী বলেন, ‘এই শ্বেতপত্রে পাকিস্তান সরকার আগাগোড়াই বঙ্গবন্ধুকে অভিযুক্ত করেছে এবং আরো কিছু কিছু নেতৃবৃন্দের নাম এসেছে, যারা আওয়ামী লীগ নেতা এবং জাতীয় নেতা হিসেবে সমাদৃত। ঠিক ইতিহাস জানার ক্ষেত্রে এটি অত্যন্ত সহায়ক একটি প্রকাশনা এবং এটি পুনঃমুদ্রণের জন্য চলচ্চিত্র প্রকাশনা অধিদপ্তরকে ধন্যবাদ জানাই।’

#

আকরাম/পাশা/সঞ্জীব/রাসেল/জয়নুল/২০২৩/১৭৪০ঘণ্টা

তথ্যবিবরণী                                                                                                     নম্বর : ১২১০

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২৩ আশ্বিন (৮ অক্টোবর) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১ দশমিক ৩৬ শতাংশ। এ সময় ৬৬০ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৪৩০ জন।

#

 সুলতানা/পাশা/সঞ্জীব/মাহ্‌মুদ/শামীম/২০২৩/১৭২৫ঘণ্টা

তথ্যবিবরণী                                                                    নম্বর : ১২০৯

**আমন মৌসুমে ২ লাখ টন ধান ও ৫ লাখ টন চাল কিনবে সরকার**

 **-- খাদ্যমন্ত্রী**

ঢাকা, ২৩ আশ্বিন (৮ অক্টোবর) :

চলতি বছরের আমন ধান ও চালের দাম এবং সংগ্রহ লক্ষ্যমাত্রা নির্ধারণ করা হয়েছে বলে জানিয়েছেন খাদ্যমন্ত্রী সাধন চন্দ্র মজুমদার। তিনি বলেন, এ বছর দুই লাখ মেট্রিক টন আমন ধান, চার লাখ মেট্রিক টন সিদ্ধ চাল ও এক লাখ মেট্রিক টন আতপ চাল কেনা হবে।

 আজ বাংলাদেশ সচিবালয়ের মন্ত্রিপরিষদ সম্মেলন কক্ষে অনুষ্ঠিত খাদ্য পরিকল্পনা ও পরিধারণ কমিটির সভা শেষে সাংবাদিকদের এ তথ্য জানান তিনি।

খাদ্যমন্ত্রী জানান, এ বছর আমন ধান ও চালের সরকারি সংগ্রহ মূল্যও ঠিক করা হয়েছে। চলতি বছর আমন ধানের সরকারি ক্রয়মূল্য নির্ধারণ করা হয়েছে প্রতি কেজি ৩০ টাকা, সিদ্ধ চালের মূল্য প্রতি কেজি ৪৪ টাকা এবং আতপ চালের মূল্য প্রতি কেজি ৪৩ টাকা। সাংবাদিকদের এক প্রশ্নের জবাবে মন্ত্রী বলেন. বর্তমানে সরকারি গুদামে খাদ্য শস্য মজুতের পরিমাণ ১৭ লাখ ৭৩ হাজার মেট্রিক টন। এছাড়াও প্রায় সাড়ে ৪ লাখ গম সরবরাহ লাইনে আছে। এগুলো দেশে আসলে মজুতের পরিমাণ আরো বাড়বে।

কৃষিমন্ত্রী ড. আব্দুর রাজ্জাক বলেন. আপদকালীন সময়ে খাদ্য নিরাপত্তা নিশ্চিত করা এবং চালের দাম গরিব মানুষের ক্রয় ক্ষমতার মধ্যে রাখা আমাদের লক্ষ্য । তিনি আরো বলেন, মরা কার্তিকেও বিদেশ থেকে চাল আমদানি করতে হয়নি, বাজারও নিন্মমুখী। বাজারে অন্য পণ্যের দাম কিছুটা বাড়লেও চালের দাম বাড়েনি। এসময় বাণিজ্য মন্ত্রী টিপু মুনশি. দুর্যোগ ও ত্রাণ প্রতিমন্ত্রী ডা. এনামুর রহমান. মন্ত্রিপরিষদ সচিব মো: মাহবুব হোসেন এবং এনবিআর চেয়ারম্যান আবু হেনা মো: রহমাতুল মুনিম উপস্থিত ছিলেন।

#

কামাল/জামান/সাঈদা/কামাল/২০২৩/১৫২০ঘণ্টা

Handout Number : 1208

**Bangladesh calls for urgent ceasefire of**

**armed conflicts between Israel and Palestine**

Dhaka, 08 October:

Bangladesh denounces the ongoing armed conflict between Israel and Palestine and deplores the resultant loss of innocent civilian lives and injury of victims.

Bangladesh underlines that escalation of conflicts and violence benefits no party. We urge both Israeli and Palestinians to exercise maximum restraint and calls for immediate ceasefire to avoid further loss of innocent lives from both sides.

Bangladesh holds that living under the Israeli occupation and forced settlements in Palestinian territory will not bring peace in the region. Therefore, Bangladesh supports a two-state solution, Palestine and Israel, living side by side as independent states free of occupation following UN Resolutions No. 242 and 338, which could bring lasting peace and stability in the region.

Bangladesh also urges all parties concerned to refrain from excessive and indiscriminate use of force in the conflict and reiterates that only dialogue and diplomacy could lead to a lasting solution to the Israel-Palestine conflict and calls upon all parties to work towards this end.

#

Mohsin/Zaman/Russel/Kamal/2023/1420 hours

তথ্যবিবরণী নম্বর : ১২০৭

**পঞ্চম শিল্পবিপ্লব যন্ত্র ও মানুষের মিশেলে একটি মানবিক শিল্পবিপ্লব**

  **-ডাক ও টেলিযোগাযোগ মন্ত্রী**

ঢাকা, ২৩ আশ্বিন (৮ অক্টোবর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, চতুর্থ শিল্পবিপ্লব যান্ত্রিক এবং পঞ্চম শিল্পবিপ্লব যন্ত্র ও মানুষের মিশেলে একটি মানবিক শিল্পবিপ্লব। এই বিপ্লব নতুন সমাজ বিনির্মাণের সোপান। এরই ধারাবাহিকতায় শিল্প, বাণিজ‌্য, স্বাস্থ‌্য ও শিক্ষাসহ জীবনের প্রতিটি স্তর ডিজিটাইজ করতে হবে।

মন্ত্রী গতকাল ঢাকায় আইইবি মিলনায়তনে আইইবির কম্পিউটার বিভাগ আয়োজিত ডিজিটাল রূপান্তর: চতুর্থ শিল্পবিপ্লবে আইসিটি ও সিএসই মূল শক্তি বিষয়ক সেমিনারে প্রধান অতিথির বক্তৃতায় এসব কথা বলেন।

মন্ত্রী প্রকৌশলীদেরকে উন্নয়নের অগ্রসেনা আখ‌্যায়িত করে বলেন, আমাদের তরুণরা অত‌্যন্ত মেধাবি। ব‌্যাংকিং সফটওয়‌্যারও তারা তৈরি করছে। শতকোটি টাকার সফটওয়‌্যার ৩ কোটি টাকায় পাওয়া যাচ্ছে। ডিজিটাল কমার্সে তারা দক্ষতার সাথে কাজ করছে, উদ‌্যোক্তা হচ্ছে। যথাযথ সহযোগিতার মাধ‌্যমে তরুণদেরকে দক্ষ মানবসম্পদ হিসেবে তৈরি করতে পারলে বাংলাদেশ এগিযে যাবে বহুদূর। সিএসই ও আইটি প্রকৌশলীদের জন‌্য মন্ত্রী সরকারি চাকুরিতে উৎসাহিত করতে বিদ‌্যমান টেলিকম ক‌্যাডারের সাথে টেলিকম ও আইসিটি নামে একটি একিভূত ক‌্যাডার করার প্রয়োজনীয়তার ওপর গুরুত্বারোপ করেন।

মন্ত্রী আরো বলেন, ১৯৬৯ সালে শুরু হওয়া তৃতীয় শিল্পবিপ্লবে অংশগ্রহণের লক্ষ‌্যে জাতির পিতা বঙ্গবন্ধু শেখ মুজিবুর রহমান যুদ্ধের ধ্বংসস্তুপের উপর দাঁড়িয়েও টিএন্ডটি বোর্ড গঠন, ১৯৭৩ সালে আইটিইউ ও আইপিইউ-এর সদস‌্যপদ অর্জন এবং ১৯৭৫ সালের ১৪ জুন বেতবুনিয়ায় ভূ্-উপগ্রহ কেন্দ্র চালুর মাধ‌্যমে ডিজিটাল শিল্পবিপ্লবের বীজ বপন করেছেন। প্রধানমন্ত্রী শেখ হাসিনা ১৯৯৬-২০০১ সাল পর্যন্ত কম্পিউটারের ওপর থেকে ভ‌্যাট-ট‌্যাক্স প্রত‌্যাহার, ৪টি মোবাইল অপারেটরকে অপারেশনের সুযোগ প্রদান, ভিস‌্যাটের মাধ‌্যমে ইন্টারনেট সেবা চালু, দেশে বছরে ১০ হাজার প্রোগ্রামার তৈরির উদ‌্যোগ এবং জেআরসি টাস্কফোর্স গঠনের মাধ‌্যমে ডিজিটাল বাংলাদেশ প্রতিষ্ঠায় বঙ্গবন্ধুর রোপণ করা বীজটিকে চারাগাছে রূপান্তর করেন। গত ১৪ বছরে সেই চারাগাছ মহিরূহে রূপ নিয়েছে বলে তিনি যোগ করেন।

আইইবির কম্পিউটার বিভাগের চেয়ারম‌্যান প্রকৌশলী মাহফুজুল ইসলামের সভাপতিত্বে অনুষ্ঠানে আইইবির সভাপতি প্রকৌশলী মোঃ আবদুস সবুর, ভাইস প্রেসিডেন্ট প্রকৌশলী মোঃ নুরুজ্জামান প্রমুখ বক্তৃতা করেন।

 #

শেফায়েত/জামান/রাসেল/শামীম/২০২৩/১৫২৬ ঘণ্টা